Vi tilslutter oss visjonen i samfunnsplanen

**Stolt av historien, sammen om fremtiden!**

og legger til – med muligheter for alle!

Menneskene som bor i Notodden er vår viktigste ressurs. Deres kompetanse, kreativitet, engasjement og omsorg er hele grunnlaget for vår by. Vi tror på Notodden! Vi tror at vi sammen kan skape et godt sted å bo, utvikle næring og tiltrekke oss besøkende.

# Tillit og lokaldemokrati

Tilliten er noe vi som politikere skal gjøre oss fortjent til hver dag. I Notodden er tilliten lav både mellom befolkningen og politikerne, mellom politikerne og administrasjonen og mellom posisjon og opposisjon i kommunestyret. Dette tjener ikke Notodden som samfunn! Notodden Høyre har vist at vi kan samarbeide på tvers med alle partier. Vi tar ansvar og tar lederrollen i å utvikle det politiske og kollegiale samarbeidsmiljøet i kommunestyret. Vi kan være uenige i politiske saker, men la oss nå bruke tiden på å få gjennomført de sakene vi alle er enige om – istedet for å bruke tid på mistillit og skinn-diskusjoner fra talerstolen.

# Attraktivitet for næring, bosted og besøk

Sentrumsutvikling er en nøkkel for omdømme og kommunens ansikt utad.

«Folkestemmen» har gitt det politiske miljøet et tydelig signal: Sentrum må styrkes! Vi vil ha et sentrum som gir grobunn for nye næringer og nye arenaer. Vi må bruke sentrum som et sted der mennesker møtes, der kultur skapes, der barn er med andre barn, og der unge kan finne attraktive boformer. Notodden Høyre vil legge til rette for møteplasser for ungdom, og vil at sentrum skal være et godt sted å bo og være for alle.

Sentrumsutvikling er utfordrende, og kunnskap og kompetanse om utvikling er en forutsetning. Derfor skal vi realisere stillingen som sentrumsutvikler i regi av Notodden Utvikling AS, og bidra aktivt til å skape en sentrumsstrategi.

Notodden Høyre vil:

* rehabilitere og gjøre jugendbyen attraktiv for nye arbeidsplasser og nisjebutikker
* prioritere de estetiske og arkitektoniske verdiene for å skape gode miljøer i sentrum
* ha offentlige kontor i sentrum
* vurdere ulike økonomiske insentiver til gårdeiere og leietakere som skaper aktivitet og gode byrom i sentrum

## Næring - Konkurransekraft skaper suksess

Innovasjon er ikke ideene, men menneskene som realiserer ideene!

Forutsigbar og trygg økonomisk styring av Notodden kommune er avgjørende for å kunne skape vekst og utvikling. Samfunn i endring betyr muligheter: Kommunen skal tilrettelegge for innovasjon og utvikling, og næringslivet skal møte positive og kompetente medarbeidere i møte med kommunen. Notodden Høyre vil skape konkurransekraft i lokalt næringsliv. Vår kapital og verktøykasse er menneskene og våre fag- og innovasjonsmiljøer. Næringslivet skal være drivkraften, og sammen med næringslivet skal vi skape attraktive arbeidsplasser. Slik kan vi hindre utflytning og sikre tilflytning, og øke arbeidskraften på Notodden.

Notodden Høyre vil:

* bygge en innovasjonskultur ved å bruke våre kommunalt eide bedrifter som motorer for utvikling og innovasjon
* prioritere ferdigstillelse av nye kommunale og private næringstomter for å sikre vekst og utvikling
* bidra til å videreutvikle sterke fagmiljøer i foredling av frukt på tvers av kommunegrenser
* sørge for forutsigbar forvaltning av jord og skog på tvers av kommunegrenser
* utvikle næringsplan som styrker eksisterende næringsliv og legger til rette for nyskaping
* videreutvikle gode boligområder i hele kommunen
* samle kommunens eiendommer i et kommunalt eiendomsselskap

## Samskaping mellom næringsliv og kommunen

Notodden Høyre vil at kommunen skal styrke sine relasjoner til lokalt næringsliv. Lokal næringsutvikling skal forankres i et godt og forutsigbart samarbeid med administrasjon og ansatte i Notodden kommune.

Notodden Høyre vil:

* bidra til å etablere en næringsforening
* innføre «Næringlivets dag»
* Støtte opp under arrangement som «Se til Notodden»
* Utvikle en strategi for innkjøp som gjør det lettere for lokalt næringsliv å legge inn anbud
* Styrke samarbeidet mellom kommunen og lokalt næringsliv i utvikling av velferdstilbudet

## Infrastruktur – vei – energi – kommunikasjon

Det er to store overordnede prosjekt som er helt avgjørende for vekst, bærekraft og befolkningsutvikling i regionen i nær framtid

Det ene er realisering av E134 over Meheia. Notodden Høyre har benyttet alle muligheter til å gjøre stortingspolitikerne oppmerksomme på hvilken betydning E 134 har for Notodden. Vi vil fortsette dette arbeidet med full styrke.

Det andre er oppstart av Sauland Kraft AS.

For Notodden Høyre er det en selvfølge at Notodden Energi AS skal være en sentral aktør i utviklingen av Sauland kraft AS. Vi vil derfor begrense uttak av utbytte for å styrke handlekraften i selskapet.

Vårt hovedfokus er en langsiktig strategi for å styrke vårt lokale energiverk.

Notodden Høyre vil:

* begrense utbyttestrategien overfor Notodden Energi AS
* fortsette vårt påvirkningsarbeid for å realisere E-134 over Meheia
* bidra til opprettelse av pendlerrute mellom Notodden og Kongsberg som korresponderer med tog
* at fagmiljøet og bedriften Notodden Lufthavn skal være trygge på framtiden og utviklingen av lufthavnen skal baseres på markedsriktige analyser.
* bidra aktivt til utvikling av Telemark Ring

## Turisme, besøk og innflyttere

Handel og sterke bransjemiljøer er et fundament for å utvikle Notodden som regionssenter. For å øke besøkstallene til Notodden er det viktig å styrke overnattings- og konferansefasilitetene. Notodden Høyre vil rette et positivt søkelys på gründere så vel som etablerte næringer i arbeidet med å tiltrekke Notodden flere besøkende.

## Vår industrielle verdensarv – Unescos verdensarv

Vi skal i langt større grad ta ansvar for utvikling og realisering av denne unike gaven til lokalsamfunnet. Vi har fått en arv vi er forpliktet til å ta ansvar for, og vi skal forvalte verdensarven med klokskap og skape stolthet. Tiden er moden for å realisere verdiene! Det er vårt eget lokalsamfunn som kan være pådrivere, og det skal Notodden Høyre bidra til.

Notodden Høyre vil:

* støtte utviklingen av et Industri-spel, vitensenter og en miniatyrmodell som visualiserer resultatene av vitenskapsmannen Kristian Birkeland og ingeniøren Sam Eydes unike energi som mennesker og grundere
* at Notodden og Rjukan skal utnytte sine egne naturgitte forutsetninger til felles vekst og bruk av verdensarven
* påse at verdensarvens forvaltningsplan blir et verktøy for aktiv næringsutvikling, med fokus på bærekraft, rehabilitering av verdensarvens attributter og unike bygningsmasse
* bidra til å utvikle Tinnosbanen som turistattraksjon

## Inkludering og integrering

Vi trenger mennesker som vil bo og leve i kommunen. Notoddens største ressurs er menneskene som bor her og som bidrar inn i lokalmiljøet. Det å skape et mangfoldig og inkluderende miljø er viktig for bolyst og omdømmet til kommunen.

Notodden Høyre vil:

* ta imot det antall flyktninger som IMDi anmoder kommunen om å ta imot
* sikre best mulig forvaltning av integreringstilskuddet sånn at det kommer flyktningene og kvalifiseringsmiljøet til gode
* at kommunale arbeidsplasser skal gå i front som sted for språkpraksisplass og bidra til fagopplæring og norskopplæring i praksis.
* anerkjenne den store jobben lokalt næringsliv gjør med fagopplæring og norskopplæring i hverdagen.
* legge til rette for et ennå bedre samarbeid mellom Huset Vårt og næringslivet gjennom lokale, praktisk rettet læreplaner i norskopplæringen
* tilby etablererkurs til innvandrere på Huset Vårt
* legge til rette for et tverrfaglig kommunalt samarbeid i integreringen av hele familien
* bruke statlige tilretteleggingsmidler (koblet til Huset Vårt) for å styrke tolketjenesten i kommunen

# Gode liv i alle livets faser

## En god start i livet

Notodden Høyre er opptatt av å ta vare på innbyggerne gjennom hele livsløpet. Alle barn har rett til en god start på livet, og kommunen skal tilrettelegge for gode tjenester i alt fra helsestasjon, barnehage til grunnskole og andre kommunale instanser som omhandler barna våre. Det skal ikke ha noe å si hvor i kommunen du kommer fra, sosial bakgrunn, kjønn, seksuell orientering eller etnisitet. Barnevernet og andre instanser som jobber med barn må involvere barnet i viktige avgjørelser som angår deres liv. Vi mener barnevernet bør jobbe forebyggende med familien der det er mulig, og at barnets beste skal tillegges avgjørende vekt i konfliktsituasjoner.

Det er kvaliteten på innholdet som er viktigst, ikke om barnehagen eller skolen er offentlig eller privat. Derfor må vi legge til rette for at rammevilkårene og utviklingsmulighetene er forutsigbare og likeverdige. Vi er opptatt av å ha en sterk offentlig skole med høy kvalitet og gode pedagogiske løsninger for alle. Sterke, gode fagmiljøer gir både lærere og elever et utviklende læringsmiljø og spennende utfordringer.

Notodden Høyre vil:

* bruke ressursene våre til å øke kvaliteten på innholdet i barnehage og skole
* utvikle en overordnet strategisk plan for barnehagene
* ha en overordnet plan for utvikling, kompetanse og kvalitet i skolen
* bruke midler til innkjøp av klassesett av bøker på skolene
* undersøke og evaluere hvordan iPad brukes i undervisningen
* lytte til elevene og foreldrene sin opplevelse av kvaliteten i skolen og gjennomføre UDIRs elev- og foreldreundersøkelse årlig
* styrke elevdemokratiet og skole-hjem samarbeidet
* utrede behov og muligheter for et utvidet tilbud om SFO i sommerferien

Vi vil styrke laget rundt eleven, læreren og lederen ved å trekke inn flere yrkesgrupper inn i skolen. God ledelse med kompetanse og ressurser til å lede og videreutvikle ressursene i skolene er viktig for å legge til rette for at både lærere, barn og unge får en forutsigbar og god undervisningshverdag. Lederen skal få tid til å lede, og læreren må få bruke mer av sin tid på undervisning.

Notodden Høyre vil:

* ha flere yrkesgrupper inn i skolen og barnehager
* ha en tydelig rekrutteringsstrategi for lærere i barnehage og skole
* jobbe for gode overganger mellom barnehage, grunnskole og videregående skole
* opprettholde og videreutvikle det gode samarbeidet mellom USN og kommunens barnehager og skoler
* at nyutdannede lærere skal ha rett til kvalifisert veiledning de to første årene i yrket
* styrke helsesykepleiertjenesten både på barneskolen og ungdomsskolen
* videreutvikle det gode samarbeidet mellom spesialisthelsetjenesten og kommunehelsetjenesten for å sikre at barn med spesielle behov får den oppfølgingen og det helhetlige tilbudet de har rett på
* Styrke det tverrfaglige samarbeidet mellom helse og oppvekst
* ha miljøarbeidere tilstede i skolehverdagen
* vurdere muligheter for kantine/ skolematløsning

Samarbeid med ulike lokale bedrifter og næringer i Notodden om praksis- og språkpraksisplasser er et godt bidrag til å gi unge muligheter, og kan bidra til rekruttering til lokalt næringsliv og lokale arbeidsplasser. Vi vil at det skal tilbys opplæring i entreprenørskap i alle skolene.

Notodden Høyre vil:

* satse på Ungt entreprenørskap
* innføre obligatorisk Elevbedrift for kommunens niendeklassinger
* øke samarbeidet mellom næringslivet og ungdomsskolen
* styrke rådgivnings- og karriereveiledningskompetansen i ungdomsskolen
* jobbe for alternative opplæringsarenaer i samarbeid med næringsliv, organisasjoner eller stiftelser
* innføre et yrkesfaglig valgfag i ungdomsskolen basert på de yrkesfaglige linjene på videregående skole

## Læringsmiljø

Det aller viktigste for barn og unge er at de opplever et trygt og godt miljø hvor de kan lære og utvikle seg som mennesker. De skal bli møtt med et positivt menneskesyn, bli sett og anerkjent som individer. Elevene skal ha en reell mulighet til medvirkning i egen læring. Alle barn har rett til å bli inkludert i fellesskapet og det er kommunens ansvar å legge til rette for et inkluderende læringsmiljø i både barnehage, SFO og i skolen. MOT programmet er et program som bygger robust ungdom og som gir en inkluderende ramme for pedagogikken og innføringen av den nye læreplanen (Fagfornyelsen) i praksis.

Notodden Høyre vil:

* at Notodden kommune skal bli en MOT kommune
* at alle skolene skal være en del av programmet: «Skolen som samfunnsbygger»
* legge til rette for flere prosjekter innen livsmestring og folkehelse i skolen i tråd med Fagfornyelsen

## Et aldersvennlig samfunn

Notodden kommune skal være et godt sted å bo for innbyggere i alle livsfaser. Vi må ta høyde for at vi blir flere eldre i tiden som kommer, og at det er stor variasjon i behovet for støtte i alderdommen. Medvirkning og involvering i egen hverdag er viktig, og vi vil jobbe for at eldre kan bo hjemme lengst mulig. De pårørende er en helt uvurderlig ressurs og vi vil støtte og samarbeide med pårørende for å utvikle gode avlastningstjenester. Vi må også legge til rette for god informasjon og kommunikasjon med eldre som ikke benytter digitale plattformer, og tilby opplæring og bistand.

Notodden Høyre vil:

* ha en årlig rapport i kommunestyret om tilstanden i helse- og omsorgstjenesten, der brukerundersøkelser, objektive kvalitetsindikatorer og brukertilfredshet måles
* gjennomføre jevnlige pårørendeundersøkelser og tilby pårørendekurs
* ha gode veiledere for hvordan helsepersonell skal sikre brukermedvirkning og involvering
* sørge for at gifte og samboende kan få bo og leve sammen på sykehjem hvis de ønsker det
* legge til rette for et demensvennlig samfunn
* ha gode lavterskeltilbud for eldre i hele kommunen

## Muligheter for alle

Det er viktig å finne årsakene til utenforskap. Den beste måten å bekjempe fattigdom og utenforskap på er å ha en jobb å gå til. Det gir alle mulighet til å forsørge seg selv. Vi vil bidra til å kvalifisere flere til jobb, og arbeide for å finne årsakene til utenforskap, ikke bare symptomene.

Notodden Høyre vil:

* arbeide for flere lærlingplasser både i kommunal og privat sektor, i samarbeid med næringslivet, og med kommunen som et godt forbilde
* samarbeide med NAV og IDEA om tilrettelegging og rekruttering av arbeidstakere med «hull i cv’en»
* arbeide for at jobbsøkere under 30 år skal få arbeidsrettet tilbud i løpet av 8 uker
* legge til rette for bedre samarbeid mellom offentlig virksomhet og frivillige organisasjoner, særlig med tanke på fritids- og aktivitetstilbud for barn og unge
* arbeide for å styrke lokale behandlings- og oppfølgingstilbud for rusavhengige
* jobbe for finansiering av særskilte tiltak for familier og barn som lever under fattigdomsgrensen, som f.eks barnefamilier som ikke eier sin egen bolig
* øke rammene for tildeling av startlån (leie til eie)
* videreføre ordningen med støtte til barn i utenforskap

## Helsetjenester

Kommunen skal sørge for gode og forsvarlige helsetjenester til alle som trenger det, uavhengig av alder eller diagnose. Pasienten skal stå i sentrum: Det er brukerens behov som skal være styrende for hjelpen som gis. Viktige satsningsområder er bedre tilgjengelighet på skoler og i barnehager, utvikling av digitale løsninger, og psykisk helsevern både i spesialisthelsetjenesten og i kommunene.

Notodden Høyre vil:

* styrke Notodden sykehus sin rolle og posisjon som lokalsykehus for Øst- og Vest-Telemark og samarbeide med andre kommuner i regionen
* styrke de hjemmebaserte tjenestene både gjennom kompetanseutvikling og ved å ta i bruk ny velferdsteknologi
* legge til rette for gode og trygge ordninger som muliggjør at de som vil bo hjemme kan gjøre det så lenge som mulig
* øke tilgang på legetjenester og sykepleiefaglig kompetanse i sykehjemmet gjennom tettere og mer konkret samarbeid med lokalsykehuset
* ha hospiteringsordninger for kompetanseutveksling mellom sykepleiere i spesialist- og kommunehelsetjenesten og legespesialistvisitt på sykehjemmet
* styrke helsesykepleiertilbudet i skolen og i barnehagene
* styrke lavterskeltilbud innenfor Rask Psykisk Helse
* styrke og støtte fastlegetjenesten
* søke om å være pilotkommune hvor helsesykepleier på skolen kan overta noe av fastlegens oppgaver med dokumentasjon på sykdom ved fravær på videregående skole

## Grønn omstilling og en bærekraftig fremtid

Notodden Høyre tror på en bærekraftig forvaltning av Notodden kommune. Vi skal utnytte våre ressurser, men også bevare ressurser til fremtidige generasjoner. Klima og miljø handler ikke bare om trærne som vokser og maten som kastes, men også hvordan industrien driftes og hvilken teknologi kommunen velger å benytte seg av. Vi vil at befolkningen skal ha mulighet til åvelge miljøvennlig. Et aktivt og sterkt næringsliv er viktig for å løse miljøutfordringene, og et fritt marked med innovasjon, konkurranse og entreprenører er viktig for å skape nye miljøløsninger for kommunen.

 Notodden Høyre vil:

* være pådriver for et bedre kollektivtilbud i kommunen
* sikre at nye kommunale bygg holder nær nullenerginivå, og som hovedregel bygges som plusshus
* budsjettere for godt vedlikehold av eksisterende kommunale bygg
* legge til rette for søppelryddeaksjoner i kommunen
* sette inn flere fastmonterte griller i park- og turområder i Notodden for å redusere bruken av engangsgrill
* oppfordre til redusert bruk av plast hos kommunens leverandører av tjenester og løsninger
* utarbeide en klima- og miljøstrategi for Notodden Kommune som ivaretar områder som avfallssortering, kildesortering og gjenbruk
* delta i miljøsertifiseringsordninger Grønt Flagg, som er rettet mot barnehager, grunnskoler og videregående skoler, for å sikre bærekraftig utvikling gjennom miljøopplæring.
* styrke IRMAT sin rolle som pådriver for å skape verdier i det sirkulære samfunnet gjennom innovasjon, holdningskampanjer og brukervennlige løsninger

## Notodden Kommune - en levende kommune

Notodden kommune skal være et godt sted å bo og leve i. Vi skal legge til rette for aktive innbyggere i alle aldre. Vi har en fantastisk natur som strekker seg over fjellområder og turstier, ned mot fossen og vannet som ga mulighet til å bygge opp det som i dag er vår industriarv. Vi vil støtte engasjementet og frivilligheten, og være en støttespiller for innovative løsninger som fremmer samhold på tvers av generasjoner og kulturbakgrunn i samarbeid med offentlig, privat og ideelle organisasjoner. Vi vil ha gode lavterskeltilbud for alle i hele kommunen.

Notodden Høyre vil:

* gi forutsigbare driftsmidler til frivillige organisasjoner
* videreføre kommunens innsats overfor Notodden Bluesfestival som en attraktiv festival
* jobbe for at Notodden Teater fortsatt skal være et naturlig stoppested for turnerende teatre
* ha en aktiv rolle for at turområdene i kommunen skal være tilgjengelig for alle, og støtte opp om nye, spennende ideer som f.eks Industripromenaden
* styrke utlånssentralen
* videreutvikle Skoland aktivitetssenter gjennom tilbud til flere brukergrupper, og sørge for at bygningene og uteområdet på Skoland får nødvendig vedlikehold og oppussing
* sikre finansiering og drift av ungdomsklubben
* støtte opp om organisert og uorganisert idrett og aktivitet
* jobbe for et nasjonalt paraidrettsanlegg på Grønkjær
* jobbe aktivt for å etablere ny skøytebane
* støtte opp om kultur- og idrettsanlegg og aktivitetsparker i hele kommunen